CELEX: 62019TN0047
Language: mt
Date: 2019-01-23 00:00:00
Title: Kawża T-47/19: Rikors ippreżentat fit-23 ta’ Jannar 2019 – Dansk Erhverv vs Il-Kummissjoni

18.3.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 103/53
            
         
      Rikors ippreżentat fit-23 ta’ Jannar 2019 – Dansk Erhverv vs Il-Kummissjoni
      (Kawża T-47/19)
      (2019/C 103/69)
      Lingwa tal-kawża: l-Ingliż
      
         Partijiet
      
      
         Rikorrent: Dansk Erhverv (Kopenħagen, id-Danimarka) (rappreżentant: T. Mygind, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni C(2018) 6315 finali tal-4 ta’ Ottubru 2018 dwar l-għajnuna mill-Istat SA.44865 (2016/FC) – il-Ġermanja – Allegata għajnuna mill-Istat lil ħwienet tax-xorb li jinsabu mal-fruntiera Ġermaniża;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka motiv wieħed, li permezz tiegħu huwa jsostni li l-Kummissjoni kisret id-drittijiet proċedurali tar-rikorrent bħala parti kkonċernata skont l-Artikolu 108(2) TFUE u l-Artikoli 4(4), 12(1) u 24(1) tar-Regolament Proċedurali (1), billi naqset milli tiftaħ il-proċedura ta’ investigazzjoni formali prevista fl-Artikolu 108(2) TFUE minkejja d-diffikultajiet serji li qamu fl-evalwazzjoni tal-kwistjonijiet ta’ għajnuna mill-Istat indirizzati fl-ilment dwar il-prattika amministrattiva marbuta mad-“dikjarazzjoni ta’ esportazzjoni” u b’mod partikolari dwar l-eżenzjoni mill-obbligu għall-ħwienet li jinsabu mal-fruntiera li jiġbru depożitu u għaldaqstant li jħallsu l-VAT fuq id-depożitu, kif ukoll dwar immunità minn multi fil-każ ta’ ksur tal-obbligi ta’ ġbir ta’ depożitu li jirriżultaw mill-iskema Ġermaniża ta’ depożitu fuq ix-xorb fil-bottijiet. Għaldaqstant, il-Kummissjoni wettqet żbalji ta’ liġi u żbalji manifesti ta’ evalwazzjoni tal-fatti, l-ewwel nett, f’dak li jirrigwarda l-kompatibbiltà tal-prattika marbuta mad-“dikjarazzjoni ta’ esportazzjoni” mal-obbligi li l-Ġermanja għandha skont l-Artikolu 4(3) TFUE, id-Direttiva dwar l-imballaġġ (2) u l-prinċipju ta’ min iniġġeż iħallas, u mar-rekwiżiti ta’ ġbir ta’ depożitu skont id-Digriet Ġermaniż dwar l-Imballaġġ. It-tieni nett, il-Kummissjoni wettqet żball fir-rigward tal-effetti ta’ għajnuna mill-Istat tal-assenza ta’ ġbir, mill-Ġermanja, tad-dħul tal-VAT minħabba l-prattika marbuta mad-“dikjarazzjoni ta’ esportazzjoni”.
      
         (1)  Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015, L 248, p 9).
      
         (2)  Direttiva (UE) 2018/852 tal-Parlament Ewropew u tal-Kunsill tat-30 ta’ Mejju 2018 li temenda d-Direttiva 94/62/KE dwar l-imballaġġ u l-iskart mill-imballaġġ (ĠU 2018, L 150, p 141).